Provënz Lëtzebuerg
D'Provënz Lëtzebuerg (fr.: Province de Luxembourg; wa.: Province do Lussimbork) ass eng vun de 5 Provënzen an der Regioun Wallounien, am Südoste vun der Belsch. De Chef-lieu ass Arel.

Geschicht 
Den haitege Grand-Duché vu Lëtzebuerg an déi belsch Provënz Lëtzebuerg hunn tëscht 1815 an 1839 eng Eenheet gebilt, an zwar de Grand-Duché, sou wéi e vum Wiener Kongress geschaf gi war. Nodeem awer d'Belsch sech vum Vereenegte Kinnekräich vun den Nidderlanden onofhängeg gemaach hat, gouf de 14. Oktober 1831 zu London eng Konferenz aberuff, déi d'Grenze vun deem neie Staat sollt festleeën. D'Groussmuechten hunn do ënner anerem beschloss, Lëtzebuerg ze deelen: Dee westlechen, francophonen Deel sollt belsch ginn an nëmmen deen ëstleche, germanophone géif dem hollännesche Kinnek Wëllem I. gelooss ginn, dee jo Groussherzog vu Lëtzebuerg war (a Personalunioun). Dobäi ass allerdéngs d'Grenz e bëssen zugonschte vun der Belsch gezu ginn, sou datt d'Regioun vun Arel, d'Arelerland, derbäi koum, obschonns se deemools nach ganz däitschsproocheg war (oder, wat dat selwecht heescht, lëtzebuergeschsproocheg). Definitiv gouf d'Deelung dunn den 19. Abrëll 1839 am Traité vu London festgehalen.

Gouverneure vun der Provënz Lëtzebuerg 
 1830 - 1836: Jean-Baptiste Thorn
 1836 - 1841: Victorin de Steenhault
 1841 - 1842: Joseph de Riquet de Caraman et de Chimay
 1843 - 1857: Jean Baptiste Smits
 1862 - 1884: Charles Vandamme
 1884 - 1891: Paul de Gerlache
 1891 - 1901: Édouard Orban de Xivry
 1902 - 1932: Emmanuel de Briey
 1932 - 1940: Fernand Van den Corput
 1940 - 1944: René Greindl
 1944 - 1945: Fernand Van den Corput
 1946 - 1953: Pierre Clerdent
 1961 - 1965: Désiré Lamalle
 1965 - 1976: Maurice Brasseur
 1976 - 1996: Jacques Planchard
 1996 - 2016: Bernard Caprasse
 2016 - haut: Olivier Schmitz

Geographie 
D'Provënz Lëtzebuerg ass mat 4.443 km² déi gréisst belsch Provënz. Si huet 246.820 Awunner an ass a 5 Arrondissementer a 44 Gemengen agedeelt. Zwou grouss Landschafte leien do: d'Gaume an d'Ardennen. Den héchste Punkt mat 652 m ass d'Baraque de Fraiture.

Komplett Lescht vun de Gemengen

Demographesches 
Nëmme 5 Gemengen hu méi wéi 10.000 Awunner
 Arel: 24.791
 Marche: 16.390
 Éibeng: 14.663
 Baaschtnech: 13.391
 Virton: 11.009

Wopen

Gemengen

Arrondissement Arel 

Am Arrondissement Arel liewen 51.902 Awunner op 317 km².
 Arel (Arlon)
 Atert (Attert)
 Éibeng (Aubange)
 Maartel (Martelange)
 Miezeg (Messancy)

Arrondissement Baaschtnech 

Am Arrondissement Baaschtnech liewen 40.574 Awunner op 1.043 km².
 Baaschtnech (Bastogne)
 Bertogne
 Fauvillers
 Gouvy
 Houffalize
 Sainte-Ode
 Vaux-sur-Sûre
 Vielsalm

Arrondissement Marche-en-Famenne 

Am Arrondissement Marche liewen 50.359 Awunner op 954 km².
 Durbuy
 Erezée
 Hotton
 La Roche-en-Ardenne
 Manhay
 Marche-en-Famenne
 Nassogne
 Rendeux
 Tenneville

Arrondissement Neufchâteau 

Am Arrondissement Neufchâteau liewen 55.598 Awunner op 1.354 km².
 Bertrix
 Bouillon
 Daverdisse
 Herbeumont
 Léglise
 Libin
 Libramont-Chevigny
 Neufchâteau
 Paliseul
 Saint-Hubert (Belsch)
 Tellin
 Wellin

Arrondissement Virton 

Am Arrondissement Virton liewen 48.387 Awunner op 771 km².
 Chiny
 Étalle
 Florenville
 Habay
 Meix-devant-Virton
 Musson
 Rouvroy
 Saint-Léger
 Tintigny
 Virton

Um Spaweck 

 Offiziell Säit
  Flags of the World 

Saachen déi no Lëtzebuerg genannt sinn